b'\n_START_ARTICLE_\nJ\xc3\xa6gerg\xc3\xa5rdsgade\n_START_PARAGRAPH_\nJ\xc3\xa6gerg\xc3\xa5rdsgade i Aarhus ligger i bykvarteret Frederiksbjerg, og g\xc3\xa5r fra Celebesvej i Sydhavnen til Frederiks All\xc3\xa9 over en str\xc3\xa6kning p\xc3\xa5 1100 meter. Gadens navn stammer fra en skovridderg\xc3\xa5rd kaldet J\xc3\xa6gerg\xc3\xa5rden, som h\xc3\xb8rte under Marselisborg Gods. J\xc3\xa6gerg\xc3\xa5rden blev opf\xc3\xb8rt i 1724 t\xc3\xa6t ved Marselisborg All\xc3\xa9, og blev revet ned i 1910, hvorefter DSB opf\xc3\xb8rte kontorbygninger p\xc3\xa5 stedet._NEWLINE_Indtil 1923 hed vejen J\xc3\xa6gergaardsvej og f\xc3\xb8rte fra Frederiks All\xc3\xa9 til Marselisborg All\xc3\xa9. Det var en markvej anlagt af Mads Pagh Bruun, som havde en kl\xc3\xa6defabrik lidt fra vejen._NEWLINE_J\xc3\xa6gergaardsvejen skiftede i 1924 navn til J\xc3\xa6gerg\xc3\xa5rdsgade. Frederiksbjerg Grundejerforening bad byr\xc3\xa5det om at f\xc3\xa5 \xc3\xa6ndret navnet.\n_START_SECTION_\nAarhus Oliefabrik\n_START_PARAGRAPH_\nI 1872 blev Aarhus Palmek\xc3\xa6rnefabrik grundlagt ved siden af J\xc3\xa6gerg\xc3\xa5rden. Fabrikken blev senere kendt som Aarhus Oliefabrik. Oliefabrikken producerede planteolier fra fr\xc3\xb8, n\xc3\xb8dder og kerner. I folkemunde blev den kaldt \xe2\x80\x9doliem\xc3\xb8llen.\xe2\x80\x9d Fabrikken voksede med tiden, og mellem 1915-1918 byggede Aarhus Oliefabrik et nyt anl\xc3\xa6g p\xc3\xa5 havnen.\n_START_SECTION_\nBoligbyggeri\n_START_PARAGRAPH_\nI 1870 var der 300 beboere p\xc3\xa5 Frederiksbjerg. Bydelen var en del af Viby Sogn, hvilket gjorde det besv\xc3\xa6rligt at have virksomhed i Aarhus. Der var ogs\xc3\xa5 problemer med transporten, da der kun var f\xc3\xa5 forbindelsesveje ind til Aarhus midtby. I 1874 besluttede Aarhus Byr\xc3\xa5d sig for at k\xc3\xb8be de 88 t\xc3\xb8nder land, som l\xc3\xa5 syd for banen. Dette f\xc3\xb8rte til, at man byggede en ny bro, Bruuns Bro, over banen. Efter broen blev taget i anvendelse, voksede Frederiksbjerg hurtigt, det samme gjorde J\xc3\xa6gerg\xc3\xa5rdsgade. I de f\xc3\xb8rste \xc3\xa5r efter broens opf\xc3\xb8relse var de fleste huse, opf\xc3\xb8rt i J\xc3\xa6gerg\xc3\xa5rdsgade, mindre huse i \xc3\xa9t plan. Mange af dem blev senere ombygget eller erstattet af st\xc3\xb8rre byggerier.\n_START_SECTION_\nForretningsgade\n_START_PARAGRAPH_\nJ\xc3\xa6rgerg\xc3\xa5rdsgade har gennem tiden udviklet sig til at v\xc3\xa6re en livlig forretningsgade. Det skyldes blandt andet, at den st\xc3\xb8rste del af trafikken sydp\xc3\xa5 f\xc3\xb8r i tiden gik gennem gaden._NEWLINE_Gaden fik i 1900 et apotek. Bygningen var opf\xc3\xb8rt af Rudolf Frimodt Clausen i pal\xc3\xa6-stil. Apoteket blev kaldt Sct. Pauls Apotek, efter Skt. Pauls Kirke som allerede l\xc3\xa5 i kvarteret. Den f\xc3\xb8rste apoteker Holger Skouboe var den, der betalte for byggeriet.'